Document ID: 32007R0479

Title and Content:
ΚΑΝΟΝΙΣΜΌΣ (ΕΚ) αριθ. 479/2007 ΤΗΣ ΕΠΙΤΡΟΠΉΣ της 27ης Απριλίου 2007 για την τροποποίηση του κανονισμού (ΕΚ) αριθ. 2076/2005 για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9, τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16, Εκτιμώντας τα ακόλουθα: (1) Ο κανονισμός (ΕΚ) αριθ. 2076/2005 της Επιτροπής (3) θεσπίζει μεταβατικές διατάξεις για την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004. (2) Στο άρθρο 6 του κανονισμού (ΕΚ) αριθ. 2074/2005 της Επιτροπής (4) προβλέπονται υποδείγματα πιστοποιητικών υγείας για τις εισαγωγές ορισμένων προϊόντων ζωικής προέλευσης για τους σκοπούς του κανονισμού (ΕΚ) αριθ. 853/2004. Τα προϊόντα αυτά ορίζονται στο παράρτημα VI του κανονισμού (ΕΚ) αριθ. 2074/2005 και καλύπτουν τα βατραχοπόδαρα, τα σαλιγκάρια, τη ζελατίνη, το κολλαγόνο, τα αλιευτικά προϊόντα, τα ζώντα δίθυρα μαλάκια, το μέλι και άλλα μελισσοκομικά προϊόντα. (3) Το άρθρο 7 παράγραφος 4 του κανονισμού (ΕΚ) αριθ. 2076/2005 προβλέπει μία παρέκκλιση από το παράρτημα VI του κανονισμού (ΕΚ) αριθ. 2074/2005 για τα προϊόντα που αναφέρονται στο εν λόγω παράρτημα για την εισαγωγή των οποίων έχουν εκδοθεί σχετικά πιστοποιητικά σύμφωνα με τους εναρμονισμένους κοινοτικούς κανόνες που ίσχυαν πριν από την 1η Ιανουαρίου 2006, όπου κρίνεται σκόπιμο, και με τους εθνικούς κανόνες που εφαρμόζονταν από τα κράτη μέλη πριν από την ημερομηνία αυτή, σε άλλες περιπτώσεις· τα προϊόντα αυτά μπορούν να εισάγονται στην Κοινότητα έως την 1η Μαΐου 2007. (4) Προκειμένου να αποφευχθεί τυχόν διαταραχή του εμπορίου και διοικητικά προβλήματα στα σημεία εισόδου στην Κοινότητα λόγω καθυστερήσεων στην προσαρμογή του συστήματος πιστοποίησης των τρίτων χωρών προς το νέο σύστημα πιστοποίησης που καθιερώνεται με τον κανονισμό (ΕΚ) αριθ. 2074/2005, για τις εισαγωγές στην Κοινότητα των προϊόντων που αναφέρονται στο παράρτημα VI του εν λόγω κανονισμού πρέπει να επιτραπεί η χρήση των πιστοποιητικών που έχουν εκδοθεί βάσει του προηγούμενου συστήματος πιστοποίησης και υπογραφεί πριν από την 1η Μαΐου 2007, για το διάστημα από την 1η Μαΐου 2007 έως τις 30 Ιουνίου 2007. (5) Το ιχθυέλαιο περιλαμβάνεται στον ορισμό των αλιευτικών προϊόντων. Στο παράρτημα ΙΙΙ του κανονισμού (ΕΚ) αριθ. 853/2004 ορίζονται ειδικές απαιτήσεις για την παραγωγή και τη διάθεση στην αγορά του ιχθυελαίου που προορίζεται για κατανάλωση από τον άνθρωπο. Εντούτοις, στο άρθρο 7 παράγραφος 3 του κανονισμού (ΕΚ) αριθ. 2076/2005 προβλέπεται μία παρέκκλιση από το εν λόγω παράρτημα για τις εγκαταστάσεις τρίτων χωρών που παράγουν ιχθυέλαιο για κατανάλωση από τον άνθρωπο, έως τις 31 Οκτωβρίου 2007. Πρέπει να προβλεφθούν, επομένως, μεταβατικές ρυθμίσεις βάσει των οποίων θα επιτραπεί η εισαγωγή αυτών των προϊόντων στην Κοινότητα εφόσον συνοδεύονται από πιστοποιητικά που έχουν εκδοθεί σύμφωνα με τους εθνικούς κανόνες οι οποίοι ίσχυαν πριν από την έναρξη ισχύος του κανονισμού (ΕΚ) αριθ. 1664/2006 της Επιτροπής, έως τις 31 Δεκεμβρίου 2007. (6) Με το άρθρο 17 του κανονισμού (ΕΚ) αριθ. 2076/2005 επιτρέπεται σε ορισμένες τρίτες χώρες που δεν έχουν ακόμη υποβληθεί σε κοινοτικό έλεγχο να εξάγουν ζώντα δίθυρα μαλάκια και αλιευτικά προϊόντα στην Κοινότητα υπό ορισμένες προϋποθέσεις. Τα προϊόντα αυτά πρέπει να συνοδεύονται από τα υποδείγματα πιστοποιητικών υγείας που ορίζονται στις αποφάσεις της Επιτροπής 95/328/ΕΚ (5) και 96/333/ΕΚ (6), που περιέχουν πιστοποίηση μόνον όσον αφορά θέματα δημόσιας υγείας. Για τους σκοπούς της υγείας των ζώων, αυτά τα υποδείγματα πιστοποιητικών υγείας πρέπει να συμπληρώνονται με τα πιστοποιητικά που προβλέπονται στον κανονισμό (ΕΚ) αριθ. 2074/2005 και καλύπτουν θέματα τόσο δημόσιας υγείας όσο και υγείας των ζώων. Κατά συνέπεια, για λόγους σαφήνειας και ασφάλειας δικαίου και για να μειωθεί ο διοικητικός φόρτος, είναι αναγκαίο να αναφέρονται μόνο τα πιστοποιητικά που προβλέπονται από τον κανονισμό (ΕΚ) αριθ. 2074/2005. (7) Ο κανονισμός (ΕΚ) αριθ. 2076/2005 πρέπει να τροποποιηθεί ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2076/2005 τροποποιείται ως εξής: 1) Στο άρθρο 7, η παράγραφος 4 αντικαθίσταται από το ακόλουθο κείμενο: «4. Κατά παρέκκλιση από το παράρτημα VI του κανονισμού (ΕΚ) αριθ. 2074/2005: α) τα προϊόντα που αναφέρονται στο εν λόγω παράρτημα για την εισαγωγή των οποίων έχει εκδοθεί πιστοποιητικό σύμφωνα με τους εναρμονισμένους κοινοτικούς κανόνες που ίσχυαν πριν από την 1η Ιανουαρίου 2006, όπου κρίνεται σκόπιμο, και με τους εθνικούς κανόνες που εφαρμόζονταν από τα κράτη μέλη πριν από την ημερομηνία αυτή, σε άλλες περιπτώσεις, δεόντως συμπληρωμένα και υπογεγραμμένα πριν από την 1η Μαΐου 2007, μπορούν να εισάγονται στην Κοινότητα έως τις 30 Ιουνίου 2007· β) το ιχθυέλαιο για την εισαγωγή του οποίου έχει εκδοθεί πιστοποιητικό σύμφωνα με τους εθνικούς κανόνες που εφαρμόζονταν πριν από την έναρξη ισχύος του κανονισμού (ΕΚ) αριθ. 2074/2005 της Επιτροπής, δεόντως συμπληρωμένο και υπογεγραμμένο πριν από τις 31 Οκτωβρίου 2007, μπορούν να εισάγονται στην Κοινότητα έως τις 31 Δεκεμβρίου 2007.». 2) Στο άρθρο 17 παράγραφος 2, το στοιχείο β) αντικαθίσταται από το ακόλουθο κείμενο: «β) Η αρμόδια αρχή του κράτους μέλους εισαγωγής εξασφαλίζει ότι τα εν λόγω εισαγόμενα προϊόντα διατίθενται μόνο στην εγχώρια αγορά του κράτους αυτού ή στις εγχώριες αγορές στις οποίες επιτρέπονται οι ίδιες εισαγωγές και». 3) Στο άρθρο 17 παράγραφος 2, προστίθεται το ακόλουθο στοιχείο γ): «γ) Η αρμόδια αρχή της τρίτης χώρας ή του εδάφους λαμβάνει κατάλληλα μέτρα με σκοπό να εξασφαλίζεται ότι, από τις 31 Οκτωβρίου 2007 και εξής, τα εν λόγω εισαγόμενα προϊόντα συνοδεύονται από τα υποδείγματα πιστοποιητικών υγείας που ορίζονται στο παράρτημα VI του κανονισμού (ΕΚ) αριθ. 2074/2005. Εντούτοις, τα προϊόντα για τα οποία έχει εκδοθεί πιστοποιητικό δεόντως συμπληρωμένο και υπογεγραμμένο σύμφωνα με τους εθνικούς κανόνες οι οποίοι ίσχυαν πριν από τις 31 Οκτωβρίου 2007 μπορούν να εισάγονται στην Κοινότητα έως τις 31 Δεκεμβρίου 2007.». Άρθρο 2 Ο παρών κανονισμός αρχίζει να ισχύει την 1η Μαΐου 2007. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Απριλίου 2007.

Classification Labels:
710
668
1934
311

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2735
2737
2479
1268

EuroVoc IDs (Expanded): 2735
2737
2479
1268

Dataset Source: meu

Split: train